《再用前韵》
宋代·郭印

我生垂四十，两鬓抽素发。
声色不挂眼，岂羡凌波袜。
唯有学道不，了不见超越。
何由插羽翰，往造金门谒。
反观金水性，端似天边月。
本从无中来，一物肇恍惚。
玉兔吐寒光，琪树遥清樾。
亭亭照八弦，圆影射沧渤。
斯言世岂闻，轻泄恐天罚。
吁嗟夸毗子，自分无仙骨。
狥财析秋毫，嗜酒醉深窟。
一迷不复返，长病如中暍。
空存玄牝门，金枢已摧阙。
犹为儿女计，白首恋簪笏。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。